Private Barnehagers Landsforbund er en arbeidsgiverorganisasjon for både de ideelle og de kommersielle barnehagene. Men selv om utviklingen går i retning av at de ideelle barnehagene står i fare for å forsvinne i løpet av de neste ti årene ved at de blir kjøpt opp av kommersielle konserner, er det ikke sine ideelle medlemmer PBL går i krigen for. Tvert imot. PBL er en organisasjon som utrøttelig kjemper for konsernenes rett til å tjene seg rike på skattebetalernes penger, bevilget til barnas beste.

Det har ikke manglet på saker de siste årene om kommersielle eiere som har bygd formuer på skattefinansierte barnehager. Velferdsprofitører har leid ut lokaler til seg selv langt over markedspris, eiere har kjøpt kiosk, biler og ferieleiligheter i Spania på barnehagepenger, kuttet i ansattes pensjon og i bemanningen, eller benyttet andre triks for å berike seg på dine og mine skattepenger.

Men PBLs direktør Arild M. Olsen har hevdet at «Barnehagesektoren ikke er en bransje for superprofitt», at «Eiere som er villige til å gå på akkord med tilbudet til barna og lønns- og arbeidsvilkårene til de ansatte for egen økonomiske vinnings del, har ingenting i barnehagesektoren å gjøre» og at man ikke kan «kaste skygger over en hel sektor» basert på det han kaller enkelttilfeller. (Agenda Magasin april 2017)

Man kan derfor spørre seg hvorfor PBL så innbitt kjemper for sine kommersielle medlemmer, mens de overser de ideelle barnehagene, som sikrer mangfoldet i sektoren?

Det ferskeste eksempelet på velferdsprofitørvirksomhet innen barnehagesektoren gir imidlertid en pekepinn: I Utdanningsnytt (21.03 2018) leser vi om at Oslo kommune har gjennomført økonomisk tilsyn med flere barnehager, og konkludert med at en av barnehagene sparte rundt 1,3 millioner kroner i 2014 på lav bemanning. I vedtaket fra kommunen står det at «et betydelig beløp i offentlige tilskuddsmidler er brukt i strid med barnehagelovens krav».

Barnehagekonsernet til Eirik Husby og Egil Nicolaysen eier 80 prosent av den aktuelle barnehagen. Eirik Husby er styreleder i PBL.

Det viser seg dermed at en aktør som, med PBL-direktør Arild M. Olsens ord, er «villig til å gå på akkord med tilbudet til barna og lønns- og arbeidsvilkårene til de ansatte for egen økonomiske vinnings del», er styreleder i PBL.

Det ville vært interessant å høre om PBL-direktøren mener at PBL-styrelederen «ikke har noen ting i barnehagesektoren å gjøre».

Ifølge økonomidirektøren i Husbys barnehage er det «dramatisk» for barnehagekonsernet hvis de må betale de 800.000 kr som Oslo kommune krever tilbakebetalt. Samtidig har konsernet hatt et samlet overskudd på 7,6 millioner kroner i perioden 2013–2016.

Saken blir ikke noe bedre for PBL når vi samtidig vet at de små enkeltstående barnehagene har varslet om udemokratiske prosesser i PBL. Som da det skulle voteres over en ny bemanningsnorm på PBLs landsmøte i 2017.

PBL har nemlig ordnet det slik at små enkeltstående barnehager, som stort sett er ideelle, kun får ha med fullmakt til å stemme på vegne av andre enkeltstående barnehager i egen kommune, mens de store kommersielle konsernene kan ha med fullmakter fra alle sine barnehager. I praksis betyr dette at store konserner, som Læringsverkstedet, kan stemme på vegne av alle sine 200 barnehager, mens små enkeltstående barnehager, som ikke har mulighet til å sende en representant til landsmøtet ikke blir representert, og heller ikke hørt.

Dermed gir PBLs aggressive interessekamp for profittbarnehagene, og neglisjering av de ideelle medlemmene, mening. For når «enkelttilfellet» er styrelederen selv, er det kanskje på tide å innrømme at troverdigheten er borte? En god start kunne være ærlig kommunikasjon. For eksempel ved å bytte navn til «Kommersielle Barnehagers Landsforbund».